18.11.2011.a.

ÕIEND
Narva Linnavalitsuse protokollilise otsuse „Narva Linnavolikogu 19.05.2005 määruse nr 16/55 „Narva linna teede ja tänavate sulgemise maks” muutmine” juurde

Narva Linnavalitsuse reglemendi (edaspidi Reglement) punkti 4.6. alusel võivad küsimusi Linnavalitsuse istungi päevakorda esitada linnavalitsuse ametite ja osakondade juhatajad. Vastavalt Reglemendi punktile 4.7. on Linnavalitsuse ameti või osakonna esindaja kohustatud ette valmistama Linnavalitsuse protokollilise otsuse eelnõu. Eelnõule lisatakse õiend ja kooskõlastusleht. Reglemendi punkti 4.18.2. alusel on küsimuse elektroonne kooskõlastamine samaväärne kirjaliku kooskõlastamisega. Reglemendi punkti 4.14. alusel tuleb kooskõlastamiseks esitatud materjal viseerida ühe tööpäeva jooksul. Reglemendi punkt 4.15. sätestab nõuded protokollilise otsuse projektile lisatavale õiendile.

Narva Linnavolikogu töökorra (edaspidi Töökord) § 8 lõike 1 punkti 4 alusel on linnavolikogu õigusaktide algatamise õigus linnavalitsusel. Töökorra § 8 lõige 3 sätestab, et eelnõule peab olema lisatud seletuskiri.
Määruse „Narva Linnavolikogu 19.05.2005 määruse nr 16/55 „Narva linna teede ja tänavate sulgemise maks” muutmine” eelnõu (edaspidi määruse eelnõu) on koostatud Kohaliku omavalitsuse korralduse seaduse § 22 lõike 1 punkti 2, Maksukorralduse seaduse § § 3 lõike 3 ja Kohalike maksude seaduse § 2 lõike 1, § 5 punkti 6 ja § 11 alusel, mille kohaselt volikogu ainupädevusse kuulub kohalike maksude, s.h. teede ja tänavate sulgemise maksu kehtestamine, muutmine ja kehtetuks tunnistamine.
Määruse eelnõu väljatöötamisel on arvestatud allpooltoodud asjaolusid:
Narva Linnavolikogu määrusega nr. 16/55 „Narva linna teede ja tänavate sulgemise maks“ kehtestati maksumäärad üldkasutatavate teede ja tänavate, väljakute ja platside, parkide, puhkealade ja haljasalade sulgemine ehitus- või remonttööde läbiviimiseks, ajutiste kauplemiskohtade organiseerimiseks, demonstratsioonide, rongkäikude, kultuuri-, spordi- ja muude ürituste läbiviimiseks 2005.a. Määrust on muudetud Narva Linnavolikogu 25.11.2010.a. määrusega nr. 39 „Narva Linnavolikogu määruste muutmine seoses euro kasutusele võtmisega“. 
Muudatusega arvestati varem kroonides kehtestatud maksumäärad ametliku vahetuskursi alusel ümber eurodesse, kuid maksumäärasid ei muudetud.
Seega kehtivad Narva Linnavolikogu poolt kehtestatud maksumäärad muutmatult alates 2005.a. 

Kuna teede ja tänavate sulgemise maksu näol on tegemist tarbimismaksuga, siis arvestades perioodil 2005.a. kuni 2011.a. toimunud tarbijahinnaindeksi muutust ja asjaolu, et teede ja tänavate sulgemise maksul on eelkõige linnapilti ja liiklust korrastav iseloom, on otstarbekas korrigeerida Narva Linnavolikogu poolt 2005.a. kehtestatud maksumäärasid. 

Et kohalike maksude fiskaalne tähendus on peaaegu olematu võrreldes kohalikele omavalitsustele riiklike maksude baasil toimuvate laekumistega, siis ei ole maksumäärade korrigeerimise eesmärk mitte kohaliku eelarve tulubaasi suurendamine, vaid volikogu poolt linna elukorralduse mõjutamine linnapildi ja liikluse korrastamisel.

